ગુજરાત જાહેર સેવા આયોગ, ગૌણ સેવા અને પંચાયત સેવા પસંદગી મંડળોથી લઈને વિભાગીય ભરતી સમિતિઓ જેવી અનેક એજન્સીઓ દ્વારા નવા અધિકારીઓ, કર્મચારીઓની ભરતી માટે પરીક્ષા યોજાય છે. પરંતુ, છેલ્લા કેટલાક વર્ષોથી આવી એજન્સીઓની પારદર્શકતા સામે સવાલો ઉઠયા છે. ગ્રેસિંગ- સેટીંગકાંડના વિવાદો હાઈકોર્ટ પહોંચ્યા છે. પેપર ફુટવાની ઘટનાઓ પછી પરીક્ષાઓ રદ કરીને ફરીથી યોજવી પડી છે. આવી ગરબડોને કારણે વિધાનસભા-૨૦૧૭ની ચૂંટણીઓ પહેલા થનારી ૬૬ હજાર સરકારી નોકરીઓની ભરતી સ્વચ્છ, પારદર્શકપણે યોજાય તે હેતુસર સામાન્ય વહીવટ વિભાગે જાહેર કરેલા 'પ્રીત'ના વાસ્તવિક અમલ માટે સરકાર આગળ વધી રહી છે. ૬૬ હજાર નવી જગ્યામાંથી જે કેડર એકસમાન હોય તેની અલગ તારવણી કરીને અલગ અલગ એજન્સીઓની ભરતી પરીક્ષાને બદલે માત્ર એક જ 'પ્રીત'ને આધારે ભરતી કરાશે.